INCENYE 5
Buyelani “KuMelusi NeMbonisi Wemiphefumulo Yenu”
Ikhona yini inkinga lefana neyakho kuleti lokucocwe ngato kulencwajana? Nangabe ikhona, banyenti labafana nawe. Tinyenti tikhonti taNkulunkulu letetsembekile esikhatsini salamuhla nesasendvulo letilwisene netinkinga letifananako. Nawe angakusita Jehova njengobe nato atisita.
Jehova utakusekela njengoba ubuyela kuye
UNGANGABATI kutsi Jehova utakusekela njengoba ubuyela kuye. Utakusita kutsi ulwisane nekukhatsateka, wendlulise tintfo letikuvise buhlungu futsi utfole kuthula engcondvweni nasenhlitiyweni yakho lokubangelwa kuba nanembeza lote licala. Kungenteka loko kutakhutsata kutsi ubuyele ukhonte Jehova kanye nalabanye labamkhontako. Simo sakho sitawufana nesalamanye emaKhristu angelikhulu lekucala umphostoli Phetro lawabhalela watsi: “Ngobe naninjengetimvu letidukako, kodvwa nyalo senibuyele kumelusi nembonisi wemiphefumulo yenu.”
Kubuyela kuJehova kuyintfo lenhle kakhulu longayenta. Sisho ngani? Sisho ngobe ngekwenta loko utayijabulisa kakhulu inhlitiyo yaKhe. (Taga 27:11) Njengobe wati, Jehova unemiva, ngako lesikwentako kuyamtsintsa. Kuliciniso kutsi Jehova akasiphoceleli kutsi simtsandze futsi simkhonte. (Dutheronomi 30:19, 20) Lesinye sati seliBhayibheli sayibeka kanje lendzaba: “Umnyango wenhlitiyo yemuntfu uvulwa ngumnikati wayo kuphela. Umuntfu longephandle akakhoni kuwuvula.” Kukhonta Jehova ngobe simtsandza kakhulu ngiko lokungasenta kutsi sikhetse kuwuvula lowo mnyango. Nasenta kanjalo, sisuke simniketa sipho lesiligugu
Ngetulu kwaloko, nawubuyela ekukhonteni Nkulunkulu, utawukhona kunakekela sifiso sakho sekumkhonta. (Matewu 5:3) Ngayiphi indlela? Bantfu emhlabeni wonkhe bayatibuta kutsi ‘Kungani silapha?’ Balambele timphendvulo temibuto lemayelana nenjongo yekuphila. Bantfu banesifiso sekunakisisa tintfo letiphatselene naloko ngobe Jehova wabadala banaso. Wasakha ngendlela yekutsi sitfole kwenetiseka ekumkhonteni. Kute lokunye lokungasenetisa kwengca kwati kutsi sikhonta Jehova ngobe simtsandza.
Sicela wati kutsi Jehova ufisa ubuyele kuye. Ungakwetsemba njani loko? Cabanga nganaku lokulandzelako: Kwentiwe imithantazo leminyenti nakusalungiselelwa lencwajana ngekucophelela. Kungenteka uyiletselwe ngulomunye walabadzala nobe lomunye losikhonti saJehova. Ubese uyakhutsateka kutsi uyifundze futsi wemukele umlayeto wayo. Konkhe loku kubufakazi bekutsi Jehova akakakukhohlwa. Kodvwa kunaloko ukusondzeta kuye ngemusa.
Kungasidvudvuta kwati kutsi Jehova akwenteki atikhohlwe tinceku takhe letilahlekile. Nguloko lokwajabulisa lomunye dzadze libito lakhe lokunguDonna. Watsi: “Kancane kancane ngase ngikhweshile ecinisweni, kodvwa ngangivamise kutikhandza sengicabanga ngemavi lasemBhalweni weTihlabelelo 139:23, 24 latsi: “Ngihlolisise, Nkulunkulu, wati inhlitiyo yami! Ngilinge, wati imicabango yami, ubone kutsi kute yini lokubi ekuhambeni kwami, bese ungiholela endleleni yaphakadze.” Bengati kutsi angisiye welive. Ecinisweni bengingativa ngemukelekile kulo futsi bengati kutsi enhlanganweni yaJehova ngulakufanele ngibe khona. Ngase ngiyabona kutsi Jehova bekangakangilahli, kwakudzingeka nje kutsi ngitfole indlela yekubuyela kuye. Ngiyajabula kakhulu kutsi ngakwenta loko!”
“Ngase ngiyabona kutsi Jehova bekangakangilahli, kwakudzingeka nje kutsi ngitfole indlela yekubuyela kuye”
Kungumthantazo wetfu locotfo kutsi nawe uphindze uyitfole ‘injabulo levela kuJehova.’ (Nehemiya 8:10) Awuyuze utisole ngekubuyela kuJehova.
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn